Ψήφισμα

του Ευρωπαϊκού Κοινοβουλίου σχετικά με τις παρατηρήσεις που συνοδεύουν την απόφαση όσον αφορά τη χορήγηση απαλλαγής στο Διοικητικό Συμβούλιο του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας σχετικά με την εκτέλεση του προϋπολογισμού του για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2001, συνοδευόμενη από τις απαντήσεις του Ιδρύματος(1) (C5-0597/2002),

έχοντας υπόψη τη σύσταση του Συμβουλίου της 7ης Μαρτίου 2003 (C5-0089/2003),

έχοντας υπόψη τη συνθήκη ΕΚ και κυρίως το άρθρο 276 της,

έχοντας υπόψη το άρθρο 16 του κανονισμού (ΕΟΚ) αριθ. 1365/75(2) του Συμβουλίου όπως τροποποιήθηκε από τον κανονισμό (ΕΟΚ) αριθ. 1947/93(3) του Συμβουλίου και έχοντας υπόψη το άρθρο 185 του δημοσιονομικού κανονισμού της 25ης Ιουνίου 2002(4),

έχοντας υπόψη το άρθρο 93α και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A5-0079/2003),

A. λαμβάνοντας υπόψη ότι το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας με έδρα το Δουβλίνο στο πρόγραμμα εργασίας του για το 2001 στόχευε στην ανάπτυξη και στην εκτέλεση λιγότερων αλλά πλέον ουσιαστικών ερευνητικών προγραμμάτων, στην ενίσχυση του ρόλου του Ιδρύματος ως φόρουμ για συζήτηση, στην ανάπτυξη μιας συνεκτικής και συνεπούς στρατηγικής επικοινωνίας, στην αύξηση της δημοκρατικής ευθύνης, στη διαφάνεια και στην αποδοτικότητα του κόστους καθώς και στο συνυπολογισμό των σημαντικών αλλαγών στην Ευρωπαϊκή Ένωση·

B. λαμβάνοντας υπόψη ότι στις 10 Απριλίου 2002 το Κοινοβούλιο χορήγησε απαλλαγή στο διοικητικό συμβούλιο του Ιδρύματος για την εκτέλεση του προϋπολογισμού του για το οικονομικό έτος 2001 και ταυτόχρονα:(5)

- εξέφρασε ανησυχία για τον όγκο των πιστώσεων που μεταφέρθηκαν από το 2000 στο 2001 και προέτρεψε το Ίδρυμα να λάβει μέτρα προκειμένου να εξασφαλισθεί η καλύτερη παρακολούθηση της εκτέλεσης του προϋπολογισμού του με στόχο να κρατηθούν οι μεταφορές και οι ακυρώσεις πιστώσεων στο ελάχιστο,

- κάλεσε το Ίδρυμα να λάβει μέτρα ώστε να εξασφαλισθεί ότι όλες οι ανεπάρκειες στα λογιστικά συστήματα που εφαρμόζονται θα έχουν διορθωθεί εγκαίρως για τη χορήγηση απαλλαγής του 2001·

- εξέφρασε λύπη για το γεγονός ότι το Ίδρυμα εξακολούθησε να κάνει υπερβολική χρήση πάγιων προκαταβολών·

Γ. λαμβάνοντας υπόψη ότι το Ελεγκτικό Συνέδριο αποκόμισε την εύλογη βεβαιότητα ότι οι λογαριασμοί για το οικονομικό έτος που έκλεισε στις 31 Δεκεμβρίου 2001 είναι αξιόπιστοι και ότι οι υποκείμενες πράξεις είναι στο σύνολό τους νόμιμες και κανονικές·

1. σημειώνει τα ακόλουθα ποσά για τους λογαριασμούς του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας:

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Πηγή:

Στοιχεία του Ιδρύματος - Οι παρόντες πίνακες συγκεφαλαιώνουν τα στοιχεία που παρουσίασε το Ίδρυμα.

Δημοσιονομικός έλεγχος

2. σημειώνει ότι το Ελεγκτικό Συνέδριο είναι της γνώμης ότι το ποσοστό μεταφοράς των επιχειρησιακών πιστώσεων παραμένει ιδιαίτερα υψηλό (3,5 εκατ. ευρώ) και ότι το Ίδρυμα θα πρέπει να κάνει ό,τι είναι δυνατόν για τη μείωση του ποσοστού μεταφορών· σημειώνει ότι ο νέος δημοσιονομικός κανονισμός θα παράσχει μια βελτιωμένη νομική βάση για μεταφορές πιστώσεων· επιδοκιμάζει ωστόσο τις πρωτοβουλίες που έχει αναλάβει το Ίδρυμα προκειμένου να μειώσει το επίπεδο των μεταφορών πιστώσεων·

3. σημειώνει ότι το Ίδρυμα θεωρεί το αυτοματοποιημένο λογιστικό σύστημα SI2 ιδιαίτερα περίπλοκο με πολλά προβλήματα, αδυναμίες και αστάθειες· εκφράζει λύπη για το γεγονός ότι η Επιτροπή έχει επιβάλει το σύστημα SI2 στο Ίδρυμα, το οποίο είναι εξαιρετικά ογκώδες και κατά κάποιο τρόπο μάλλον "εξουθενωτικό" για τα δεδομένα του Ιδρύματος· καλεί την Επιτροπή να εξασφαλίσει ότι το Ίδρυμα έχει το απαιτούμενο ανθρώπινο δυναμικό και την τεχνική υποστήριξη προκειμένου να λειτουργήσει το σύστημα·

4. εκφράζει λύπη για το γεγονός ότι το Ελεγκτικό Συνέδριο διαπίστωσε διάφορες περιπτώσεις όπου ένα και το αυτό πρόσωπο ήταν αυτό που ενέκρινε τις αναλήψεις υποχρεώσεων και τις πληρωμές, χρησιμοποιώντας το σύστημα ηλεκτρονικής έγκρισης, εκτελώντας κατ' αυτό τον τρόπο τα καθήκοντα του διαχειριστή, του διατάκτη, του δημοσιονομικού ελεγκτή και του υπολόγου· σημειώνει ότι το Ελεγκτικό Συνέδριο αποδοκιμάζει την πρακτική της παροχής δικαιωμάτων "υπερ-χρήστη" ως ασυμβίβαστη με την πρακτική του διαχωρισμού καθηκόντων και εκφράζει ικανοποίηση για τη διαβεβαίωση εκ μέρους του Ιδρύματος ότι αυτή η πρακτική δεν χρησιμοποιείται πλέον·

5. εκφράζει λύπη για το γεγονός ότι το Ίδρυμα δεν έχει τηρήσει πλήρως τις διαδικασίες υποβολής προσφορών σε όλες τις συμβάσεις παροχής υπηρεσιών· υπενθυμίζει ότι αυτό δεν αποτελεί μόνον παραβίαση της αρχής της ίσης μεταχείρισης αλλά θα μπορούσε επίσης να έχει ως αποτέλεσμα οι υποβάλλοντες προσφορά οι οποίοι ζημιώθηκαν να προσφύγουν εναντίον του Ιδρύματος· προτρέπει το Ίδρυμα να εξασφαλίσει ότι ακολουθούνται οι σωστές διαδικασίες υποβολής προσφορών για όλες τις συμβάσεις·

6. αναγνωρίζει ότι το Ίδρυμα χρειάζεται περισσότερο ευέλικτες δημοσιονομικές διαδικασίες· καλεί το Ίδρυμα να εφαρμόσει το νέο δημοσιονομικό κανονισμό όσο το δυνατόν συντομότερα και να εξεύρει την κατάλληλη ισορροπία μεταξύ ευελιξίας και απόδοσης ευθύνης·

Εξωτερική αξιολόγηση

7. εκφράζει ικανοποίηση για την εξωτερική αξιολόγηση και το προσχέδιο δράσης που ανταποκρίνεται στις συστάσεις που γίνονται στην αξιολόγηση· συγχαίρει το Ίδρυμα για τη συνολική πολύ θετική αξιολόγηση· καλεί το Ίδρυμα να προβεί κατά τα επόμενα χρόνια σε αξιολόγηση των αποτελεσμάτων των ληφθέντων μέτρων·

8. σημειώνει ότι το Ίδρυμα τηρεί τις περισσότερες από τις προθεσμίες του που τίθενται στο σχέδιο δράσης· εφιστά την προσοχή στις ακόλουθες παρατηρήσεις που γίνονται στην αξιολόγηση:

- την ανάγκη της επανεξέτασης και της βελτίωσης της συνεργασίας μεταξύ του Ιδρύματος και της Επιτροπής καθώς και του Ευρωπαϊκού Κοινοβουλίου,

- την ανάγκη θέσπισης ενός συστήματος για την παρακολούθηση της χρήσης του έργου που παράγει το Ίδρυμα,

- την ανάγκη να εφαρμοσθούν περισσότερες διαδικασίες εσωτερικού ελέγχου της ποιότητας·

Συνολική αξιολόγηση

9. συγχαίρει το Ίδρυμα για το αξιέπαινο έργο που πραγματοποιήθηκε από εξαιρετικά καταρτισμένο προσωπικό· θα επιθυμούσε ωστόσο αυτό το αξιέπαινο έργο του να γινόταν γνωστό σε ευρύτερο κοινό και εκφράζει ικανοποίηση για τις αυξημένες προσπάθειες ενημέρωσης· αναγνωρίζει ότι ο κύριος ρόλος του Ιδρύματος είναι να συμβάλει σε ένα διάλογο σε ευρωπαϊκό επίπεδο και εκφράζει ικανοποίηση για τα μέτρα που έχει λάβει το γραφείο σύνδεσης των Βρυξελλών προκειμένου να βελτιωθεί η επαφή με τα ευρωπαϊκά θεσμικά όργανα·

10. σημειώνει ότι το Ίδρυμα έχει ένα υψηλό μερίδιο διοικητικών δαπανών (Τίτλος 1 και 2 του προϋπολογισμού)· στον προϋπολογισμό του 2003 αυτές ανέρχονται σε 10 εκατ. ευρώ περίπου ενώ οι επιχειρησιακές δαπάνες (τίτλος 3) είναι περίπου 7 εκατ. ευρώ· σημειώνει ότι πολλά από τα επιχειρησιακά συστήματα που εφαρμόζει η Επιτροπή επιβάλλονται στο Ίδρυμα ακόμη και όταν είναι περισσότερο προσαρμοσμένα για τις ανάγκες μιας πολύ μεγάλης διοίκησης παρά ενός μικρότερου οργανισμού όπως το Ίδρυμα·

11. καλεί την Επιτροπή να επωφεληθεί από την τεχνογνωσία του Ιδρύματος και να εξετάσει το κόστος και την ωφέλεια της ανάθεσης περισσότερων από τα καθήκοντα της στο Ίδρυμα· καλεί την Επιτροπή να επανεξετάσει τη δημιουργία περισσότερων εκτελεστικών οργανισμών όταν διάφορα καθήκοντα θα μπορούσαν να ανατεθούν στους υφιστάμενους οργανισμούς·

Γενικές παρατηρήσεις που αφορούν τους οργανισμούς που αναφέρονται στο άρθρο 185 του δημοσιονομικού κανονισμού

12. σημειώνει το γεγονός ότι υπάρχει έλλειψη ισορροπίας μεταξύ διοικητικών και επιχειρησιακών δαπανών σε πολλούς οργανισμούς όπου οι διοικητικές δαπάνες υπερβαίνουν τις δαπάνες για επιχειρησιακούς σκοπούς·

13. είναι της άποψης ότι αυτοί οι οργανισμοί θα πρέπει να έχουν περισσότερα επιχειρησιακά καθήκοντα· θα μπορούσε για παράδειγμα να τους ανατεθεί η εκτέλεση κοινοτικών προγραμμάτων στον τομέα της εκπαίδευσης ή της υγείας· έτσι θα μπορούσε να αποφευχθεί η δημιουργία περαιτέρω εκτελεστικών οργανισμών εκ μέρους της Επιτροπής· ζητεί από την Επιτροπή να υποβάλει προτάσεις σ' αυτό το πνεύμα έως τις 30 Ιουνίου 2003 το αργότερο και πριν από τη δημιουργία οιωνδήποτε περαιτέρω εκτελεστικών οργανισμών·

14. υπενθυμίζει ότι έχει παύσει να υφίσταται ανεξάρτητος εκ των προτέρων έλεγχος των οργανισμών εκ μέρους του δημοσιονομικού ελεγκτή της Επιτροπής·

15. εκφράζει ανησυχία για το γεγονός ότι η απουσία εξωτερικών εκ των προτέρων ελέγχων των δημοσιονομικών πράξεων ενδεχομένως να αυξήσει τον κίνδυνο παρατυπιών και κακοδιαχείρισης· συνεπώς καλεί

- το Ελεγκτικό Συνέδριο να αυξήσει τον αριθμό των ελέγχων που διενεργούνται από τους ελεγκτές του,

- τους οργανισμούς να επανεξετάσουν ενδελεχώς και να τροποποιήσουν τις διαδικασίες τους για την εκτέλεση των προϋπολογισμών τους προκειμένου να καταπολεμήσουν αυτό τον κίνδυνο·

16. ζητεί από τους οργανισμούς να ευθυγραμμίσουν τις διαδικασίες τους για την εκτέλεση του προϋπολογισμού με τις απαιτήσεις του νέου δημοσιονομικού κανονισμού-πλαισίου(6) όσο το δυνατόν συντομότερα και το αργότερο έως την 1η Ιουλίου 2003·

17. υπενθυμίζει ότι οι οργανισμοί θα εγκρίνουν τους δικούς τους δημοσιονομικούς κανόνες, οι οποίοι δεν μπορούν να παρεκκλίνουν από το δημοσιονομικό κανονισμό-πλαίσιο εκτός όπου αυτό απαιτείται λόγω των ειδικών επιχειρησιακών αναγκών τους και με την εκ των προτέρων σύμφωνη γνώμη της Επιτροπής· ζητεί από το Ελεγκτικό Συνέδριο να εκφέρει τη γνώμη του για όλες τις δημοσιονομικές διατάξεις που εγκρίνονται από τους οργανισμούς οι οποίες παρεκκλίνουν από το δημοσιονομικό κανονισμό-πλαίσιο·

18. υπογραμμίζει ειδικότερα τον αυστηρό διαχωρισμό καθηκόντων μεταξύ διατακτών και υπολόγων και το διευρυμένο ρόλο των τελευταίων όσον αφορά

α) την εκπόνηση και τη θέση σε ισχύ των λογιστικών σχεδίων,

β) την τήρηση των λογιστικών βιβλίων,

γ) τη θέση σε ισχύ συστημάτων που καταρτίζονται από το διατάκτη για την παροχή λογιστικών πληροφοριών,

δ) τη συνεργασία με τον υπόλογο της Επιτροπής,

ε) τη σύνταξη και την υποβολή των δημοσιονομικών καταστάσεων και των εκθέσεων για την εκτέλεση του προϋπολογισμού·

19. τονίζει ότι οι υπόλογοι θα διορίζονται από τα διοικητικά συμβούλια των οργανισμών με βάση ειδικές ικανότητες που αποδεικνύεται από τίτλους σπουδών ή από ισότιμη επαγγελματική πείρα· υπενθυμίζει ότι ιεραρχικώς δεν θα υπάγονται στους διατάκτες·

20. ζητεί από τους οργανισμούς να τηρούν πλήρως τους κανόνες για τις διαδικασίες προμηθειών όπως ορίζονται στο δημοσιονομικό κανονισμό· τονίζει ότι οι ανοικτές διαδικασίες πρόσκλησης για την υποβολή προσφορών πρέπει να χρησιμοποιούνται όσο το δυνατόν περισσότερο προκειμένου να αυξηθεί η διαφάνεια και να εξασφαλισθεί η ίση μεταχείριση των ενδεχόμενων υποβαλλόντων προσφορές·

21. ζητεί από τις υπηρεσίες να ελέγξουν με προσοχή την χορήγηση αδειών για προσωπικούς λόγους ούτως ώστε να διασφαλίζεται ότι πληρούνται οι προϋποθέσεις διαφάνειας και διαχωρισμού των συμφερόντων.

22. υπενθυμίζει ότι η μη τήρηση των κανόνων για δημόσιες προμήθειες όχι μόνον ενδέχεται να είναι επιζήμια για τα δημοσιονομικά συμφέροντα των οργανισμών αλλά μπορεί επίσης να αποτελεί ποινικό αδίκημα βάσει της νομοθεσίας των κρατών μελών·

23. ζητεί από το Ελεγκτικό Συνέδριο να υποβάλει με πρώτη ευκαιρία έκθεση που να αναφέρει εάν όλα τα κοινοτικά ιδρύματα συνεργάζονται κανονικά με την Ευρωπαϊκή Υπηρεσία για την Καταπολέμηση της Απάτης (OLAF) και εφαρμόζουν την αντίστοιχη διοργανική συμφωνία, της 25ης Μαΐου 1999, σχετικά με τις εσωτερικές έρευνες που πραγματοποιούνται από την OLAF(7) χωρίς περιορισμούς· ζητεί από το Ελεγκτικό Συνέδριο να αποτιμήσει την αποτελεσματικότητα της συνεργασίας αυτής με βάση τις μέχρι τώρα εξετασθείσες περιπτώσεις·

24. σημειώνει ότι το Ελεγκτικό Συνέδριο αποδοκιμάζει την πρακτική της παραχώρησης δικαιωμάτων "υπερ-χρήστη" στα αυτοματοποιημένα συστήματα (όπου ένα και το αυτό πρόσωπο μπορεί να ασκεί τα καθήκοντα του διαχειριστή, του διατάκτη, του δημοσιονομικού ελεγκτή και του υπόλογου) ως ασυμβίβαστα με την αρχή του διαχωρισμού καθηκόντων· ζητεί από όλους τους οργανισμούς να εξασφαλίσουν ότι τέτοιου είδους δικαιώματα "υπερ-χρήστη" δεν θα ανατίθενται πλέον·

25. τονίζει ότι τα αυτοματοποιημένα συστήματα πρέπει να εγγυώνται την ύπαρξη μιας πλήρους ελεγκτικής ανίχνευσης για κάθε πράξη και για οιαδήποτε αλλαγή που έγινε στο σύστημα έτσι ώστε να είναι δυνατόν ανά πάσα στιγμή να προσδιορίζεται η φύση της αλλαγής και το πρόσωπο το οποίο την έκανε·

26. καλεί την Επιτροπή, με απώτερο στόχο την επιτάχυνση των προσπαθειών για την προετοιμασία ενσωμάτωσης των μελλοντικών κρατών μελών, να υποβάλει προτάσεις με σκοπό την ενθάρρυνση της καλύτερης λειτουργίας αυτών των κοινοτικών οργανισμών, εξασφαλίζοντας καλύτερη αξιοποίηση των χρημάτων μέσω μιας ανάλυσης κόστους/ωφέλειας και αποφεύγοντας κάθε περιττό πολλαπλασιασμό οργανισμών· για οργανισμούς στους οποίους ανατίθενται παρεμφερή καθήκοντα, αυτές οι προτάσεις μπορεί να παράσχουν το πλαίσιο για τη σύσταση κοινών διοικητικών συμβουλίων·

27. θεωρεί ότι πρέπει να αποκλεισθεί, για λόγους αποτελεσματικότητας και κόστους, η περαιτέρω διεύρυνση των διοικητικών συμβουλίων των κοινοτικών οργανισμών κατά την επικείμενη διεύρυνση της Ευρωπαϊκής Ένωσης· είναι της γνώμης ότι η διεύρυνση παρέχει μια ιδανική ευκαιρία επανεξέτασης της σύνθεσης και του τρόπου λειτουργίας αυτών των διοικητικών συμβουλίων που κατά κανόνα είναι ήδη πολύ δυσκίνητα· καλεί την Επιτροπή να υποβάλει μέχρι το αργότερο στις 31 Ιουλίου 2003 τις ενδεδειγμένες προτάσεις για ανάλογη τροποποίηση των συστατικών πράξεων των κοινοτικών οργανισμών και στο πλαίσιο αυτό να εξετάσει και εάν μπορούν να προβλεφθούν κοινά διοικητικά συμβούλια για οργανισμούς με παρεμφερείς αρμοδιότητες·

28. υπενθυμίζει την διαπίστωση του Ελεγκτικού Συνεδρίου(8), σύμφωνα με την οποία υπάρχει κίνδυνος οι διευθυντές των κοινοτικών οργανισμών να εξαρτώνται υπέρ το δέον από την Επιτροπή· καλεί για το λόγο αυτό την Επιτροπή να προτείνει μέχρι το αργότερο στις 31 Ιουλίου 2003 τροποποίηση των συστατικών πράξεων αυτών των κοινοτικών οργανισμών με την οποία θα προβλέπεται ότι οι διευθυντές των κοινοτικών οργανισμών θα διορίζονται στο μέλλον μόνο ύστερα από σύμφωνη γνώμη του Ευρωπαϊκού Κοινοβουλίου·

29. καλεί την Επιτροπή να εκπονήσει σφαιρική μελέτη των δραστηριοτήτων όλων των κοινοτικών οργανισμών που ενδέχεται να αλληλεπικαλύπτονται ή να επιδιώκουν τους αυτούς στόχους, ούτως ώστε να εισηγηθεί τις προσήκουσες λύσεις, συμπεριλαμβανομένων των ενδεχομένων συγχωνεύσεων ιδρυμάτων· επισημαίνει ότι η Επιτροπή ανέφερε ήδη πιθανή επικάλυψη μεταξύ CEDEFOP και του ETF καθώς και μεταξύ του Ιδρύματος Βελτίωσης των Συνθηκών Διαβίωσης και Εργασίας και του Ευρωπαϊκού Οργανισμού για την Ασφάλεια και την Υγεία στην Εργασία(9)·

30. καλεί επίσης την Επιτροπή, σύμφωνα με την πρότασή της για την ευρωπαϊκή διακυβέρνηση που στοχεύει στη συγκέντρωση των δραστηριοτήτων της στα κύρια καθήκοντα, να περιλάβει στο πρόγραμμα δράσης της τις κατάλληλες προτάσεις με απώτερο στόχο να αποφευχθεί η υπερκάλυψη μεταξύ των δραστηριοτήτων των υπηρεσιών της και των δραστηριοτήτων των οργανισμών.

(1) ΕΕ C 326 της 27.12.2002, σ. 57.

(2) ΕΕ L 139 της 30.5.1975, σ. 1.

(3) ΕΕ L 181 της 23.7.1993, σ. 13.

(4) ΕΕ L 248 της 16.9.2002, σ. 1.

(5) ΕΕ L 158 της 17.6.2002, σ. 55.

(6) ΕΕ L 357 της 31.12.2002, σ. 72.

(7) ΕΕ L 136 της 31.5.1999, σ. 15.

(8) Γνωμοδότηση 10/2002 του Ελεγκτικού Συνεδρίου πάνω στην πρόταση της Επιτροπής για τροποποίηση της πράξης ίδρυσης των κοινοτικών ιδρυμάτων εν συνεχεία της έγκρισης του νέου δημοσιονομικού κανονισμού (ΕΕ C 285 της 21.11.2002, σ. 4).

(9) Βλέπε έγγραφο εργασίας της ΓΔ-Προϋπολογισμών σχετικά με το κόστος διαχείρισης και τους αναλυτικούς λογαριασμούς των δορυφορικών οργάνων.